Document ID: 32010R1003

Reference:
9.11.2010
MT
Il-Ġurnal Uffiċjali tal-Unjoni Ewropea
L 291/22
REGOLAMENT TAL-KUMMISSJONI (UE) Nru 1003/2010
tat-8 ta’ Novembru 2010
dwar rekwiżiti għall-approvazzjoni għall-ispazju għall-immuntar u l-iffissar ta' pjanċi ta' reġistrazzjoni fuq wara fuq vetturi bil-mutur u t-trejlers tagħhom u li jimplimenta r-Regolament (KE) Nru 661/2009 dwar rekwiżiti għall-approvazzjoni tat-tip għas-sikurezza ġenerali tal-vetturi bil-mutur, it-trejlers tagħhom, u s-sistemi, il-komponenti u l-unitajiet tekniċi separati destinati għalihom
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 661/2009 tal-Parlament Ewropew u tal-Kunsill tat-13 ta’ Lulju 2009 dwar rekwiżiti għall-approvazzjoni tat-tip għas-sikurezza ġenerali tal-vetturi bil-mutur, it-trejlers tagħhom, u s-sistemi, il-komponenti u l-unitajiet tekniċi separati destinati għalihom (1), u b'mod partikolari l-Artikolu 14(1)(a) tiegħu,
Billi:
(1)
Ir-Regolament (KE) Nru 661/2009 huwa Regolament separat għall-iskopijiet tal-proċedura tal-approvazzjoni tat-tip stipulat fid-Direttiva 2007/46/KE tal-Parlament Ewropew u tal-Kunsill tal-5 ta' Settembru 2007 li tistabbilixxi kwadru għall-approvazzjoni ta’ vetturi bil-mutur u l-karrijiet tagħhom, u ta’ sistemi, komponenti u unitajiet tekniċi separati maħsuba għal tali vetturi (id-Direttiva tal-Qafas) (2).
(2)
Ir-Regolament (KE) Nru 661/2009 jirrevoka id-Direttiva tal-Kunsill 70/222/KEE tal-20 ta' Marzu 1970 dwar l-approssimazzjoni tal-liġijiet tal-Istati Membri li jikkonċernaw l-ispazju għall-immuntatura u t-twaħħil ta' pjanċi ta' reġistrazzjoni tan-naħa ta' wara ta' vetturi bil-mutur u t-trejlers tagħhom (3). Ir-rekwiżiti stipulati f'dik id-Direttiva għandhom jiġu inklużi f'dan ir-Regolament u, fejn ikun meħtieġ, għandhom jiġu emendati biex ikunu aġġornati għall-iżvilupp tal-għarfien xjentifiku u tekniku.
(3)
Ir-Regolament (KE) Nru 661/2009 jistabbilixxi dispożizzjonijiet fundamentali dwar ir-rekwiżiti għall-approvazzjoni tat-tip ta' vetturi bil-mutur u t-trejlers tagħhom fir-rigward tal-ispazju għall-immuntar u l-iffissar tal-pjanċi ta' reġistrazzjoni fuq in-naħa ta' wara. Għaldaqstant, jinħtieġ li jiġu stabbiliti wkoll proċeduri, testijiet u rekwiżiti speċifiċi għal din l-approvazzjoni tat-tip.
(4)
Il-miżuri stipulati f’dan ir-Regolament huma skont l-opinjoni tal-Kumitat Tekniku – Vetturi bil-Mutur,
ADOTTAT DAN IR-REGOLAMENT:
Artikolu 1
Definizzjonijiet
Għall-iskopijiet ta’ dan ir-Regolament, għandhom japplikaw id-definizzjonijiet li ġejjin:
(1)
“tip ta' vettura fir-rigward tal-ispazju għall-immuntatura u t-twaħħil tal-pjanċi tar-reġistrazzjoni fuq in-naħa ta' wara” tfisser vetturi li ma jvarjawx fl-aspetti essenzjali bħal:
—
id-dimensjonijiet tal-ispazju għall-immuntar u l-iffissar tal-pjanċa tar-reġistrazzjoni fuq wara;
—
il-post tal-ispazju għall-immuntar u l-iffissar tal-pjanċa tar-reġistrazzjoni fuq wara;
—
il-forma tal-wiċċ għall-immuntar u l-iffissar tal-pjanċa tar-reġistrazzjoni fuq wara;
(2)
“wiċċ kważi ċatt” tfisser wiċċ ta' materjal solidu, li jista' jkollu wkoll id-disinn ta' malji jew gradilja, b'raġġ ta' kurvatura ta' mill-inqas 5 000 mm.
(3)
“wiċċ bid-disinn tal-malji' ” tfisser wiċċ li jkollu forom imxerrda b'mod indaqs bħal forom tondi, ovali, djamanti, toqob rettangolari jew kwadri u dawn ikunu mifruxa b'mod indaqs f'intervalli li ma jaqbżux il-15-il mm.
(4)
“wiċċ ta' grada” tfisser wiċċ li jkun jikkonsisti f'vireg paralleli li huma mifruxa b'mod indaqs u li jkollhom distanza reċiproka ta' mhux aktar minn 15-il mm.
(5)
“wiċċ nominali” tfisser wiċċ teoretiku ġeometrikament perfett mingħajr ma jittieħdu inkunsiderazzjoni l-irregolaritajiet tal-wiċċ bħal isporġenzi jew għafsiet.
(6)
“pjan medjan lonġitudinali tal-vettura” tfisser il-pjan ta' simmetrija tal-vettura jew, jekk il-vettura ma tkunx simmetrika, il-pjan lonġitudinali vertikali li jgħaddi min-nofs il-fusijiet tal-vettura.
(7)
“inklinazzjoni” tfisser il-grad tad-devjazzjoni angolari b'relazzjoni mal-pjan vertikali;
Artikolu 2
Dispożizzjonijiet għall-approvazzjoni tat-tip tal-KE ta' vettura bil-mutur jew trejler fir-rigward tal-ispazju għall-immuntar u l-iffissar ta' pjanċi ta' reġistrazzjoni fuq wara
1.   Il-manifattur jew ir-rappreżentant tiegħu għandu jressaq quddiem l-awtorità għall-approvazzjoni tat-tip tal-KE l-applikazzjoni għall-approvazzjoni tat-tip ta' vettura fir-rigward tal-ispazju għall-immuntar u l-iffissar ta' pjanċi ta' reġistrazzjoni fuq wara fuq vetturi bil-mutur u t-trejlers tagħhom.
2.   L-applikazzjoni għandha titfassal skont il-mudell tad-dokument tal-informazzjoni stipulat fil-Parti 1 tal-Anness I.
3.   Jekk ir-rekwiżiti rilevanti stipulati fl-Anness II f'dan ir-Regolament jiġu sodisfatti, l-awtorità tal-approvazzjoni għandha tagħti approvazzjoni tat-tip tal-KE u toħroġ numru tal-approvazzjoni tat-tip skont is-sistema ta' numerazzjoni stipulata fl-Anness VII tad-Direttiva 2007/46/KE.
Stat Membru ma jistax jassenja l-istess numru lil tip ieħor ta' vettura.
4.   Għall-iskopijiet tal-paragrafu 3, l-awtorità tal-approvazzjoni tat-tip għandha tagħti ċertifikat għall-approvazzjoni tat-tip tal-KE stabbilit skont il-mudell stipulat fil-Parti 2 tal-Anness I.
Artikolu 3
Validità u estensjoni tal-approvazzjonijiet mogħtija skont id-Direttiva 70/222/KEE
L-awtoritajiet nazzjonali għandhom jippermettu l-bejgħ u l-użu ta' vetturi bl-approvazzjoni tat-tip qabel id-data msemmija fl-Artikolu 13(2) tar-Regolament (KE) Nru 661/2009, u għandhom ikomplu jestendu l-approvazzjonijiet ta' dawk il-vetturi skont it-termini tad-Direttiva 70/222/KEE.
Artikolu 4
Dħul fis-seħħ
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-8 ta’ Novembru 2010.
Għall-Kummissjoni
Il-President
José Manuel BARROSO
(1)  ĠU L 200, 31.7.2009, p. 1.
(2)  ĠU L 263, 9.10.2007, p. 1.
(3)  ĠU L 76, 6.4.1970, p. 25.
ANNESS I
Dokumenti amministrattivi għall-approvazzjoni tat-tip KE ta' vetturi bil-mutur u t-trejlers tagħhom fir-rigward tal-ispazju għall-immuntar u l-iffissar ta' pjanċi tar-reġistrazzjoni fuq wara
PARTI 1
Dokument ta' informazzjoni
MUDELL
Dokument ta' informazzjoni Nru … dwar l-approvazzjoni tat-tip KE ta' vettura bil-mutur jew trejler fir-rigward tal-ispazju għall-immuntar u l-iffissar ta' pjanċi tar-reġistrazzjoni fuq wara.
L-informazzjoni li ġejja għandha tiġi pprovduta fi tliet kopji u tinkludi werrej. Kwalunkwe disinn irid jiġi pprovdut fi skala xierqa u b'dettall suffiċjenti fuq karta ta' daqs A4 jew folder ta' format A4. Ir-ritratti, fil-każ li jkun hemm, għandhom juru dettall suffiċjenti.
Jekk is-sistemi, il-komponenti jew l-unitajiet tekniċi oħra msemmija f'dan id-dokument ta' informazzjoni jkollhom kontrolli elettroniċi, għandha tiġi pprovduta informazzjoni dwar il-prestazzjoni tagħhom.
0   ĠENERALI
0.1.   Il-marka (marka tal-fabbrika tal-manifattur): …
0.2.   Tip: …
0.2.1.   Isem(ismijiet) kummerċjali (jekk disponibbli): …
0.3.   Mezzi ta' identifikazzjoni tat-tip, jekk indikat fuq il-vettura (b): …
0.3.1.   Fejn tinsab din il-marka: …
0.4.   Kategorija ta’ vettura (c): …
0.5.   Isem u indirizz tal-manifattur: …
0.8.   L-isem(ismijiet) u l-indirizz(i) ta' l-impjant(i) tal-immuntar: …
0.9.   Isem u indirizz tar-rappreżentant tal-manifattur (jekk ikun il-każ): …
1.   IL-KARATTERISTIĊI TAL-BINI ĠENERALI TAL-VETTURA
1.1.   Ritratti u/jew disinji ta’ eżempju rappreżentattiv tal-vettura: …
2.   PIŻIJIET U DIMENSJONIJIET (f)
 (g)
2.4.   Firxa ta' dimensjonijiet tal-vettura (ġenerali)
2.4.2.   Għal chassis bil-karozzerija
2.4.2.3.   Għoli (f'kundizzjoni ta' sewqan) (1) (għal sospensjonijiet aġġustabbli għall-għoli, uri l-pożizzjoni normali f'kundizzjoni ta' sewqan): …
2.6.   Massa f'kundizzjoni ta' sewqan
Massa tal-vettura bil-karozzerija u, fil-każ ta' vettura ta' l-irmonk ta' kategorija għajr għal M1, b'tagħmir ta' gganċjar, jekk imqiegħed mill-manifattur, f'kundizzjoni ta' sewqan, jew massa tax-chassis jew chassis bil-kabina, mingħajr karozzerija u/jew tagħmir ta' gganċjar jekk il-manifattur ma jqiegħedx il-karozzerija u/jew it-tagħmir ta' gganċjar (inklużi likwidi, għodda, rota żejda, jekk tkun imqiegħda, u s-sewwieq u, għal karozzi tal-linja u kowċis, kunduttur jekk ikun hemm sit għall-kunduttur fil-vettura) (h) (massimu u minimu għal kull varjant): …
9.   KAROZZERIJA
9.14.   Spazju għall-immuntar tal-pjanċi tar-reġistrazzjoni ta' wara (agħti l-firxa fejn hu l-każ, jistgħu jintużaw disinji fejn applikabbli): …
9.14.1.   Għoli 'l fuq mill-wiċċ tat-triq, ix-xifer ta' fuq: …
9.14.2.   Għoli 'l fuq mill-wiċċ tat-triq, ix-xifer t'isfel: …
9.14.3.   Distanza tal-linja taċ-ċentru mill-pjan lonġitudinali medjan tal-vettura: …
9.14.4.   Distanza mix-xifer tax-xellug tal-vettura: …
9.14.5.   Dimensjonijiet (tul × wisa'): …
9.14.6.   Inklinazzjoni tal-pjan mal-vertikali: …
9.14.7.   Angolu ta' viżibilità fil-pjan orizzontali: …
Noti ta' spjegazzjoni
PARTI 2
Ċertifikat tal-approvazzjoni tat-tip tal-KE
MUDELL
Format: A4 (210 × 297 mm)
ĊERTIFIKAT TAL-APPROVAZZJONI TAT-TIP TAL-KE
Timbru tal-awtorità tal-approvazzjoni tat-tip
Komunikazzjoni dwar
—
Approvazzjoni tat-tip tal-KE (1)
—
estensjoni ta' l-approvazzjoni tat-tip KE (1)
—
ċaħda ta' approvazzjoni tat-tip tal-KE (1)
—
irtirar ta’ l-approvazzjoni tat-tip KE (1)
tat-tip ta' vettura bil-mutur jew trejler fir-rigward tal-ispazju għall-immuntar u l-iffissar ta' pjanċi ta' reġistrazzjoni fuq wara
fir-rigward tar-Regolament (UE) Nru 1003/2010 [dan ir-Regolament], kif emendat l-aħħar bir-Regolament (UE) Nru …/… (1)
Numru ta' approvazzjoni tat-tip tal-KE: …
Raġuni għall-estensjoni: …
TAQSIMA I
0.1.   Il-marka (marka tal-fabbrika tal-manifattur): …
0.2.   Tip: …
0.2.1.   Isem(ismijiet) kummerċjali (jekk disponibbli): …
0.3.   Mod tal-identifikazzjoni tat-tip, jekk immarkat, fuq il-vettura (2): …
0.3.1.   Fejn tinsab din il-marka: …
0.4.   Kategorija tal-vettura (3): …
0.5.   Isem u indirizz tal-manifattur: …
0.8.   L-isem(ismijiet) u l-indirizz(i) tal-impjant(i) tal-immuntar: …
0.9.   Isem u indirizz tar-rappreżentant tal-manifattur (jekk ikun il-każ): …
TAQSIMA II
1.   Aktar informazzjoni: ara l-Addendum.
2.   Is-servizz tekniku responsabbli mit-twettiq tat-testijiet: …
3.   Data tar-rapport tat-test: …
4.   Numru tar-rapport tat-test: …
5.   Rimarki (jekk ikun hemm): ara l-Addendum.
6.   Post: …
7.   Data: …
8.   Firma: …
Annessi
:
Pakkett ta' informazzjoni
Rapport tat-test
(b)  Jekk il-mezz ta' identifikazzjoni tat-tip fih karattri li mhux rilevanti biex jiddeskrivu t-tip ta' vettura, komponent jew unità teknika separata koperti minn dan id-dokument ta' informazzjoni, dawn il-karattri għandhom jiġu rrappreżentati fid-dokumentazzjoni bis-simbolu “?” (eż. ABC??123??).
(c)  Ikklassifikati skont id-definizzjonijiet stabbiliti fid-Direttiva 2007/46/KE, il-Parti A tal-Anness II.
(f)  Fejn hemm verżjoni waħda b’kabina normali u oħra b’kabina tal-irqad, iż-żewġ settijiet ta’ piżijiet u dimensjonijiet għandhom ikunu ddikjarati.
(g)  Standard ISO 612: 1978 - Vetturi tat-triq - Dimensjonijiet tal-vetturi motorizzati u vetturi rmunkati - kundizzjonijiet u definizzjonijiet.
(1)
(g8)
Terminu Nru 6.3.
(h)  Il-massa tas-sewwieq u, jekk applikabbli, tal-membru tal-ekwipaġġ hija valutata 75 kg (sottodiviża fi 68 kg massa tal-okkupanti u 7 kg massa tal-bagalji skond l-Istandard ISO 2416 - 1992), it-tank tal-karburant ikun mimli sa 90 % u s-sistemi l-oħra li jkun fihom likwidu (ħlief dawk għal ilma użat) ikunu mimlija sa 100 % tal-kapaċità speċifikata mill-manifattur.
(1)  Neħħi fejn mhux applikabbli.
(2)  Jekk il-mezz ta' identifikazzjoni tat-tip ikun fih karattri mhux rilevanti biex jiddeskrivu l-vettura, il-komponent jew l-unità teknika separata koperta minn dan id-dokument ta' informazzjoni, tali karattri għandhom ikunu rappreżentati fid-dokumentazzjoni bis-simbolu “?” (eż. ABC??123??).
(3)  Kif definit fid-Direttiva 2007/46/KE, Anness II, Sezzjoni A.
Addendum
maċ-ċertifikat tal-approvazzjoni tat-tip tal-KE Nru …
1.
Aktar informazzjoni:
1.1.
Deskrizzjoni qasira tat-tip ta' vettura fir-rigward tal-istruttura, id-dimensjonijiet, il-linji u l-materjali kostitwenti tagħha: …
1.2.
Deskrizzjoni tal-ispazju fuq wara għall-pjanċa ta' reġistrazzjoni: …
2.
L-ispazju għall-pjanċa tar-reġistrazzjoni huwa addattat għall-iffissar tad-daqs tal- pjanċa ta' reġistrazzjoni sa (mm): 520 × 120/340 × 240 (1)
3.
Il-post fuq wara għall-pjanċa ta' reġistrazzjoni: xellug taċ-ċentru/ċentru (1)
4.
L-ispazju tal-pjanċa tar-reġistrazzjoni mgħotti meta jkun mgħammar xi mezz ta' gganċjar mekkaniku: iva/le (1)
5.
Rimarki: …
(1)  Neħħi fejn mhux applikabbli.
ANNESS II
Rekwiżiti għall-ispazju għall-immuntar u l-iffissar ta' pjanċa tar-reġistrazzjoni fuq wara
1.   REKWIŻITI
1.1.   Forma u qisien tal-ispazju għall-immuntar ta' pjanċa tar-reġistrazzjoni fuq wara.
1.1.1.
L-ispazju għall-muntaġġ għandu jinkludi wiċċ lixx jew li jidher rettangulari lixx bil-qisien minimi li ġejjin:
jew
wisa’
:
520 mm
għoli
:
120 mm
jew
wisa’
:
340 mm
għoli
:
240 mm
1.1.2.
Il-wiċċ li jrid jiġi kopert mill-pjanċa tar-reġistrazzjoni jista' jkollu xi toqob jew spazji.
1.1.2.1.
Fil-każ ta' vetturi tal-kategorija M1 il-wisa' tat-toqba jew spazju m'għandhiex teċċedi l-40 mm mingħajr ma jittieħed inkunsiderazzjoni t-tul tagħha.
1.1.3.
Il-wiċċ li jrid jiġi kopert mill-pjanċa tar-reġistrazzjoni jista' jkollu ponot ħerġin, sakemm dawn ma jisporġux iktar minn 5,0 mm f'relazzjoni mal-wiċċ nominali. M'għandux jittieħed kont ta' irqajja ta' materjali rotob ħafna, bħal fowm jew feltru maħsuba għat-tneħħija tal-vibrazzjoni tal-pjanċa tar-reġistrazzjoni.
1.2.   L-immuntar u l-iffissar tal-pjanċa tar-reġistrazzjoni ta' wara.
1.2.1.
L-ispazju għall-muntaġġ għandu jkun tali li l-pjanċa tar-reġistrazzjoni, wara t-twaħħil skont l-istruzzjonijiet tal-manifattur, għandu jkollu l-karatteristiċi li ġejjin:
1.2.1.1.
Il-pożizzjoni tal-pjanċa f'relazzjoni mal-pjan medjan lonġitudinali tal-vettura:
1.2.1.1.1.
Il-punt ċentrali tal-pjanċa m'għandux ikun qiegħed fuq il-lemin tal-pjan medjan lonġitudinali tal-vettura.
1.2.1.2.
Il-pożizzjoni tal-pjanċa f'relazzjoni mal-pjan lonġitudinali vertikali tal-vettura:
1.2.1.2.1.
Il-pjanċa għandha tkun perpendikulari għall-pjan lonġitudinali tal-vettura.
1.2.1.2.2.
It-tarf tax-xellug tal-pjanċa ma jistax ikun qiegħed fuq ix-xellug tal-pjan vertikali li hu parallel mal-pjan medjan lonġitudinali tal-vettura u jmiss it-tarf estrem tal-vettura.
1.2.1.3.
Il-pożizzjoni tal-pjanċa f'relazzjoni mal-pjan trasversali vertikali:
1.2.1.3.1.
Il-pjanċa tista' tkun inklinata lejn il-vertikali:
1.2.1.3.1.1.
Mhux inqas minn – 5° u mhux aktar minn 30°, sakemm l-għoli tat-tarf ta' fuq tal-pjanċa ma jkunx aktar minn 1,20 m mill-wiċċ tal-art;
1.2.1.3.1.2.
Mhux inqas minn – 15° u mhux aktar minn 5°, sakemm l-għoli tat-tarf ta' fuq tal-pjanċa ma jkunx aktar minn 1,20 m mill-wiċċ tal-art.
1.2.1.4.
L-għoli tal-pjanċa mill-wiċċ tal-art:
1.2.1.4.1.
L-għoli tat-tarf t'isfel tal-pjanċa mill-wiċċ tal-art m'għandux ikun anqas minn 0,30 m.
1.2.1.4.2.
L-għoli tat-tarf ta' fuq tal-pjanċa mill-wiċċ tal-art m'għandux jaqbeż il-1,20 m. Madankollu, meta ma jkunx prattiku li wieħed ikun konformi mad-dispożizzjoni tal-għoli minħabba l-kostruzzjoni tal-vettura, l-għoli massimu jista' jeċċedi l-1,20 m, sakemm ikun qrib ta' dak il-limitu u kemm il-karatteristiċi strutturali tal-vettura jkunu jippermettu, u m'għandu b'mod ebda każ jaqbeż it-2,00 m.
1.2.1.5.
Viżibilità ġeometrika:
1.2.1.5.1.
Jekk l-għoli tat-tarf ta' fuq tal-pjanċa ma jaqbiżx il-1,20 m mill-wiċċ tal-art, il-pjanċa għandha tkun tidher fl-ispazju kollu inkluż fl-erba' pjani li ġejjin:
—
iż-żewġ pjani vertikali li jmissu maż-żewġt itruf laterali tal-pjanċa u li jiffurmaw angolu mkejjel 'il barra minn 30° f'relazzjoni mal-pjan medjan lonġitudinali tal-vettura,
—
il-pjan li jmiss it-tarf ta' fuq tal-pjanċa u li jifforma angolu mkejjel 'il fuq minn 15 ma' dak orizontali,
—
il-pjan orizzontali minn ġot-tarf t'isfel tal-pjanċa.
1.2.1.5.2.
Jekk l-għoli tat-tarf ta' fuq tal-pjanċa mill-wiċċ l-art jeċċedi l-1,20 m, il-pjanċa għandha tkun tidher fl-ispazju kollu inkluż fl-erba' pjani li ġejjin:
—
iż-żewġ pjani vertikali li jmissu maż-żewġt itruf laterali tal-pjanċa u li jiffurmaw angolu mkejjel minn barra ta' 30° f'relazzjoni mal-pjan medjan lonġitudinali tal-vettura,
—
il-pjan li jmiss it-tarf ta' fuq tal-pjanċa u li jifforma angolu mkejjel 'il fuq minn 15 ma' dak orizontali,
—
il-pjan li jmiss it-tarf ta' taħt tal-pjanċa u li jifforma angolu mkejjel 'lisfel minn 15° ma' dak orizzontali.
1.2.1.6.
L-ispazju bejn it-truf tal-pjanċa ta' reġistrazzjoni muntata u mwaħħla u l-wiċċ attwali tal-ispazju tal-pjanċa tar-reġistrazzjoni ma għandux jaqbeż il-5,0 mm tul il-kontorn sħiħ tal-pjanċa tar-reġistrazzjoni.
1.2.1.6.1.
L-ispazju massimu preskritt jista' lokalment jinqabeż fil-każ li jkun imkejjel f'toqba jew spazju f'wiċċ li jkun fih disinji ta' malji jew bejn l-vireg paralleli ta' wiċċ forma ta' grada.
1.2.2.
Għandha tittieħed inkunsiderazzjoni l-pożizzjoni attwali u l-forma tal-pjanċa tar-reġistrazzjoni mmuntata u mwaħħla kif stabbilita skont il-paragrafu 1.2, b'mod partikolari r-raġġ tal-kurvatura tagħha, u dan għall-finijiet tal-ħtiġijiet tat-tagħmir tad-dawl tal-pjanċa tar-reġistrazzjoni ta' wara.
1.2.3.
Jekk l-ispazju għall-immuntar tal-pjanċa tar-reġistrazzjoni ta' wara ma jiġix mgħotti fi ħdan il-pjani tal-viżibilità ġeometrika, minħabba l-installazzjoni ta' kwalunkwe apparat ta' gganċjar mekkaniku, dan għandu jiġi nnotat fir-rapport tat-test u indikat fuq iċ-ċertifikat tal-approvazzjoni tat-tip KE.
2.   PROĊEDURA TAT-TEST
2.1.   Determinazzjoni tal-inklinazzjoni vertikali u l-għoli tal-pjanċa tar-reġistrazzjoni mill-wiċċ tal-art.
2.1.1.
Il-vettura titqiegħed fuq art lixxa bil-massa tal-vettura aġġustata għall-massa kif iddikjarata mill-manifattur f'kundizzjoni ta' sewqan, iżda mingħajr is-sewwieq, qabel ma jsir il-kejl.
2.1.2.
Jekk il-vettura hija mgħammra b'sospensjoni idropnewmatika, idrawlika jew pnewmatika jew tagħmir għall-invellar awtomatiku skont it-tagħbija, din għandha tiġi ttestjata bis-sospensjoni jew b'mezz fil-kundizzjoni normali tat-tħaddim, kif speċifikat mill-manifattur.
2.1.3.
Jekk il-pjanċa tar-reġistrazzjoni qed tħares 'l isfel, ir-riżultat tal-kejl li jikkonċerna l-inklinazzjoni għandu jkun espress fin-negattiv.
2.2.   Għandhom isiru projezzjoni tal-kejl, magħmula b'mod perpendikolari u direttament lejn il-wiċċ nominali li jkun se jiġi kopert mill-pjanċa tar-reġistrazzjoni.
2.3.   Il-kejl tal-ispazju bejn it-tarf tal-pjanċa ta' reġistrazzjoni mmuntata u mwaħħla u l-wiċċ attwali għandu jkun magħmul b'mod perpendikolari u direttament lejn il-wiċċ attwali li jkun se jiġi kopert mill-pjanċa tar-reġistrazzjoni.
2.4.   Il-pjanċa tar-reġistrazzjoni użata għall-iċċekkjar tal-konformità għandha tkun f'xi wieħed mill-qisien speċifikati fil-paragrafu 1.1.1.

Summary:
Pjanċi ta’ reġistrazzjoni fuq wara fuq vetturi bil-mutur
Pjanċi ta’ reġistrazzjoni fuq wara fuq vetturi bil-mutur
 
SOMMARJU TA’:
Ir-Regolament (UE) Nru 1003/2010 dwar ir-rekwiżiti għall-approvazzjoni tat-tip għall-ispazju għall-immuntar u l-iffissar ta’ pjanċi ta’ reġistrazzjoni fuq wara fuq vetturi bil-mutur u t-trejlers tagħhom
X’INHU L-GĦAN TAR-REGOLAMENT?
Dan jistabbilixxi regoli dwar l-ispazju għall-immuntar u l-iffissar ta’ pjanċi ta’ reġistrazzjoni fuq wara fuq vetturi bil-mutur u t-trejlers tagħhom.  L-għan huwa li r-rekwiżiti attwali jiġu adattati għall-iżviluppi fl-għarfien xjentifiku u tekniku.  Ir-Regolament (UE) 2015/166 jemenda l-Anness II tar-Regolament dwar ir-rekwiżiti għall-ispazju għall-immuntar u l-iffissar ta’ pjanċi ta’ reġistrazzjoni fuq wara u l-proċeduri ta’ ttestjar relatati.  
PUNTI EWLENIN
Ir-regolament jistabbilixxi regoli għall-approvazzjoni tat-tip ta’ vetturi bil-mutur u t-trejlers tagħhom dwar l-ispazju għall-immuntar u l-iffissar ta’ pjanċi ta’ reġistrazzjoni fuq wara. Dan jagħmel parti mill-implimentazzjoni tar-Regolament (KE) Nru 661/2009 dwar approvazzjoni tat-tip għal vetturi bil-mutur u trejlers.
Rekwiżiti għall-ispazju għall-immuntar u l-iffissar ta’ pjanċi ta’reġistrazzjoni fuq wara.L-ispazju ta’ pjanċa ta’ reġistrazzjoni fuq wara għandu jinkludi wiċċ lixx jew li jidhewr rettangulari lixx li għandu jkun jew:wiesa’ 520 millimetru u għoli 120 millimetru; jew  wiesa’ 340 millimetru u għoli 240 millimetru.  Ir-Regolament Emendatorju (UE) 2015/166 jiċċara r-rekwiżiti li jikkonċernaw l-iffissar tal-pjanċa ta’ reġistrazzjoni fuq wara:il-pjanċa għandha tkun perpendikulari (+/- 5°) għall-pjan lonġitudinali tal-vettura;  l-għoli tat-tarf t’isfel tal-pjanċa mill-wiċċ tal-art m’għandux ikun anqas minn 0.30 m.  il-pjanċa għandha tkun tidher fl-ispazju kollu;  ir-regoli speċifiċi dwar il-viżibilità tal-pjanċa jiddependu fuq l-għoli tat-tarf ta’ fuq tal-pjanċa — sew jekk huwa iktar minn jew inqas minn 1.20 m mill-wiċċ tal-art.  Ir-regolament jistabbilixxi wkoll proċeduri tal-ittestjar biex isiru verifiki għall-konformità.
Regoli għall-approvazzjoni tat-tip tal-UEIl-manifattur tal-vettura għandu jissottometti applikazzjoni għall-approvazzjoni tat-tip tal-UE lill-awtorità kompetenti. Din l-applikazzjoni għandha tinkludi:l-għamla u t-tip tal-vettura;  il-firxa tad-dimensjonijiet għall-ispazju għall-immuntar tal-pjanċi ta’ reġistrazzjoni fuq wara;  l-għoli tat-truf mill-wiċċ tat-triq.  Jekk l-awtorità kompetenti tqis li l-vettura tissodisfa r-rekwiżiti kollha li jikkonċernaw l-ispazju għall-immuntar u l-iffissar tal-pjanċa ta’ reġistrazzjoni fuq wara, hija għandha tagħti approvazzjoni tat-tip tal-UE u toħroġ numru tal-approvazzjoni tat-tip b’konformità mad-Direttiva 2007/46/KE.
MINN META JIBDA JAPPLIKA R-REGOLAMENT?
Ilu japplika mid-29 ta’ Novembru 2010.
SFOND
Għal aktar informazzjoni, ara:Direttivi u regolamenti dwar vetturi bil-mutur, it-trejlers, is-sistemi u l-komponenti (Kummissjoni Ewropea).  
DOKUMENT EWLIENI
Ir-Regolament tal-Kummissjoni (UE) Nru 1003/2010 tat-8 ta’ Novembru 2010 dwar rekwiżiti għall-approvazzjoni għall-ispazju għall-immuntar u l-iffissar ta’ pjanċi ta’ reġistrazzjoni fuq wara fuq vetturi bil-mutur u t-trejlers tagħhom u li jimplimenta r-Regolament (KE) Nru 661/2009 dwar rekwiżiti għall-approvazzjoni tat-tip għas-sikurezza ġenerali tal-vetturi bil-mutur, it-trejlers tagħhom, u s-sistemi, il-komponenti u l-unitajiet tekniċi separati destinati għalihom (ĠU L 291, 9.11.2010, p. 22-30)
L-emendi suċċessivi għar-Regolament (UE) Nru 1003/2010 ġew inkorporati fit-test oriġinali. Din il-verżjoni konsolidata għandha valur dokumentarju biss.
DOKUMENTI RELATATI
Ir-Regolament (KE) Nru 661/2009 tal-Parlament Ewropew u tal-Kunsill tat-13 ta’ Lulju 2009 dwar rekwiżiti għall-approvazzjoni tat-tip għas-sikurezza ġenerali tal-vetturi bil-mutur, it-trejlers tagħhom, u s-sistemi, il-komponenti u l-unitajiet tekniċi separati destinati għalihom (ĠU L 200, 31.7.2009, pp. 1-24)
Ara l-verżjoni kkonsolidata.
Id-Direttiva 2007/46/KE tal-Parlament Ewropew u tal-Kunsill tal-5 ta’ Settembru 2007 li tistabbilixxi kwadru għall-approvazzjoni ta’ vetturi bil-mutur u l-karrijiet tagħhom, u ta’ sistemi, komponenti u unitajiet tekniċi separati maħsuba għal tali vetturi (“Direttiva Kwadru”) (ĠU L 263, 9.10.2007, p. 1-160)
Ara l-verżjoni kkonsolidata.
l-aħħar aġġornament 30.04.2019